Vir Jaco oor sy kommentaar - Jan Rap | LitNet
Jou kommentaar onderaan my twee vorige briewe aan jou verwys. Jy's nou besig met ontwykingstaktieke. Gestel nou ek gee jou die CV van Dan Roodt waaroor jy so knaend aanhou. Wat gaan jy maak; skielik sê, "O, nou sien ek. Jammer, ek trek alles terug wat ek teen Dan gesê het" of so-iets? Natuurlik nie, jy gaan elke ding wat ek noem óf bevraagteken, óf afkraak óf net die hele storie ignoreer soos jy al voorheen gemaak het; verklaar jy praat nie met fanatici nie.
Maar as jy wil besonderhede hê oor wat Dan gedoen het is dit onder andere die hele Parmalatstorie, sy optogte vir die saak van Afrikaans en die Afrikaner, sy skrywes waar hy kaalkop die waarheid vertel. Hy is pro-aktief in die ware sin van die woord; hy wag nie om genooi te word nie. Hy het ook my grootste agting omdat hy die teenpool van die skoorvoetende askiesvraende handwringende Afrikaner is wat deesdae vir ons so 'n verleentheid is. As dit nog nie genoeg is nie, hier's 'n wenk hoe om uit te vind van nog aksies van hom wat my respek wegdra: Elke keer wanneer hy die sogenaamde liberaal-demokrate die harnas injaag, wanneer hy hulle hokkie skud en hulle kaartehuis laat intuimel is dit heelwaarskynlik een van daardie aksies van hom wat my bewondering wegdra. Dít is nou waar Dan mense se meester is; hy's die hele liberale establishment se meester in die sin dat hy hulle tier is. Nie noodwendig omdat hy intelligenter as die spul is nie; hy's net nie skaam of bang om die waarheid te praat nie.